CELEX: 62021TN0784
Language: ro
Date: 2021-12-20 00:00:00
Title: Cauza T-784/21: Acțiune introdusă la 20 decembrie 2021 – NP/Comisia

14.2.2022   
            
            
               RO
            
            
               Jurnalul Oficial al Uniunii Europene
            
            
               C 73/55
            
         
      Acțiune introdusă la 20 decembrie 2021 – NP/Comisia
      (Cauza T-784/21)
      (2022/C 73/70)
      Limba de procedură: franceza
      
         Părțile
      
      
         Reclamantă: NP (reprezentant: C. Mourato, avocat)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea deciziei Comisiei Europene (AIPN) din 8 februarie 2021 în măsura în care aceasta respinge în parte cererile reclamantei din 2 octombrie 2020, întemeiate pe hărțuirea morală de care este responsabilă Comisia Europeană în temeiul articolului 12a alineatele (1)-(3) din Statutul funcționarilor, în special prin nerecunoașterea hărțuirii suferite începând cu luna noiembrie 2014, prin săvârșirea unor erori vădite de apreciere a faptelor pretinse, prin faptul că nu a dedus toate consecințele corespunzătoare și prin încălcarea obligației sale de asistență, precum și prin refuzul de a iniția procedura de recunoaștere a handicapului cerebral invizibil al reclamantei înainte de procedura de reintegrare după stabilirea invalidității și prin refuzul de a determina aranjamentele rezonabile pentru îndeplinirea funcțiilor esențiale ale postului său, cum ar fi munca cu fracțiune de normă pe motiv medical, munca la distanță și cursuri de consolidare a competențelor, în conformitate cu articolul 1d alineatul (4) și cu articolul 33 din statut, cu articolul 15 din anexa VIII la statut și cu Decizia C(2004) 1318 a Comisiei din 7 aprilie 2004;
               
            
                  —
               
               
                  obligarea Comisiei Europene la plata către reclamantă a unei despăgubiri de 40 000 de euro pentru repararea prejudiciului moral suferit în acest cadru;
               
            
                  —
               
               
                  obligarea Comisiei Europene la plata către reclamantă a unei despăgubiri de 106 649,02 euro pentru repararea prejudiciului financiar suferit în acest cadru până la 31 decembrie 2021, fără a aduce atingere dreptului reclamantei de a solicita o reevaluare a despăgubirii care acoperă prejudiciul financiar care va fi suferit între 1 ianuarie 2022 și data reintegrării reclamantei;
               
            
                  —
               
               
                  obligarea pârâtei la plata cheltuielilor de judecată, în aplicarea articolului 134 din Regulamentul de procedură al Tribunalului Uniunii Europene.
               
            
         Motivele și principalele argumente
      
      În susținerea acțiunii, reclamanta invocă două motive.
      
                  1.
               
               
                  Primul motiv, întemeiat pe hărțuirea morală a reclamantei de către mai mulți membri ai serviciului medical al Comisiei Europene, pe încălcarea concomitentă a obligației de solicitudine, precum și a principiilor nediscriminării și proporționalității în cadrul cererii sale de reintegrare după invaliditate, inițiată în luna noiembrie 2014, pe erori vădite de apreciere a faptelor pretinse și pe încălcarea obligației de asistență, precum și, în sfârșit, pe încălcarea obligației de a iniția procedura de constatare a handicapului său, care ar fi trebuit să fie inițiată anterior procedurii de reintegrare a sa.
               
            
                  2.
               
               
                  Al doilea motiv, întemeiat pe o cerere de despăgubire care decurge din hărțuirea menționată mai sus.